Source: https://accace.sk/ake-zmeny-prinasa-schvalena-novela-obchodneho-zakonnika-news-flash/
Timestamp: 2020-01-18 11:41:13+00:00
Document Index: 10409373

Matched Legal Cases: ['§ 13', 'súd ', '§ 74', '§ 61', '§ 59', '§ 67', '§ 67']

Aké zmeny prináša schválená novela Obchodného zákonníka? | News Flash | Accace Slovensko
nload News Flash!
Koncom apríla bola schválená novela č. 87/2015 Z.z. k zákonu č. 513/1991 Zb. Obchodný zákonník, ktorá zavádza viaceré podstatné zmeny týkajúce sa najmä posilnenia postavenia veriteľov a zodpovednosti v podnikaní. Prinášame Vám prehľad najpodstatnejších zmien, ktoré môžu ovplyvniť aj výkon vašej podnikateľskej činnosti.
Novodoplnené ustanovenie § 13a Obchodného zákonníka zavádza tzv. register diskvalifikovaných osôb.
Register diskvalifikovaných osôb bude neverejným registrom, ktorý bude obsahovať informácie o osobách, ktorým súd zakázal výkon funkcie štatutárneho orgánu, člena dozornej rady, vedúceho organizačnej zložky, prokuristu apod. v obchodných spoločnostiach alebo družstvách a to až na obdobie do 3 rokov.
Jedným z dôvodov na diskvalifikáciu môže byť:
porušenie povinnosti štatutárneho orgánu podať včas návrh na vyhlásenie konkurzu (podľa nového § 74a zákona č. 7/2005 Z.z. o konkurze a reštrukturalizácii)
alebo rozhodnutie súdu o zákaze činnosti v rámci trestného konania (podľa nového § 61 ods. 10 zákona č. 300/2005 Z.z. Trestný zákon).
Právoplatnosťou rozhodnutia o vylúčení prestáva vylúčená osoba vykonávať príslušnú funkciu v obchodnej spoločnosti alebo družstve a bude tiež vymazaná registrovým súdom z obchodného registra. Vylúčený zástupca je povinný oznámiť svoje vylúčenie bez zbytočného odkladu príslušným obchodným spoločnostiam a družstvám.
Zmena nadobúda účinnosť od 1.1.2016.
Za transakcie s konfliktom záujmom sa považujú transakcie, pri ktorých obchodná spoločnosť nadobúda majetok na základe zmluvy uzatvorenej s jej zakladateľom alebo spoločníkom za protihodnotu vo výške najmenej 10% hodnoty. Podľa nového znenia sa budú pravidlá pre transakcie s konfliktom záujmov vzťahovať len na akciové spoločnosti.
V súvislosti s transakciami s konfliktom záujmov sa pre spoločnosti s ručením obmedzeným zavádza do § 59a nový odsek 7, podľa ktorého sa hodnota plnenia poskytnutého podľa takejto zmluvy, ktorá nenadobudla účinnosť, musí vrátiť podľa zásad o bezdôvodnom obohatení. Za vrátanie ručia členovia štatutárneho orgánu, ktorí vykonávali funkciu v čase jeho poskytnutia spoločne a nerozdielne.
Na preukázanie splatenia peňažných vkladov bude opätovne postačovať iba písomné vyhlásenie správcu vkladu o ich splatení. Do účinnosti tejto zmeny však bude naďalej potrebné pred vznikom spoločnosti vkladať peňažné vklady na osobitný účet zriadený pre tento účel v banke.
Vzdanie sa funkcie v rámci obchodnej spoločnosti
Ak by nedošlo k vzdaniu sa funkcie na zasadnutí orgánu spoločnosti, ktorý je oprávnený vymenovať alebo zvoliť nového člena takéhoto orgánu, bude sa vyžadovať vzdanie sa vo forme písomnej listiny s notársky overeným podpisom.
Zmena nadobúda účinnosť od 29.4.2015.
Najväčšou zmenou súvisiacou aj s aktuálnym vývojom ohľadom problematického uspokojenia veriteľov spoločností je urýchlené prijatie rozsiahlych ustanovení týkajúcich sa spoločností v kríze. Zámerom týchto ustanovení je chrániť bežných veriteľov.
Krízou sa v zmysle novely rozumie situácia, ak je spoločnosť v úpadku alebo jej úpadok hrozí. Spoločnosti bude hroziť úpadok v prípade, ak pomer vlastného imania a záväzkov bude menej ako:
Za spoločnosť v kríze sa bude považovať spoločnosť s ručením obmedzeným, akciová spoločnosť a komanditná spoločnosť, ktorej komplementárom nie je žiadna fyzická osoba. Banka, inštitúcia elektronických peňazí, poisťovňa, zaisťovňa, zdravotná poisťovňa, správcovská spoločnosť, obchodník s cennými papiermi, burza cenných papierov a centrálny depozitár cenných papierov nebudú považované za spoločnosť v kríze podľa ustanovení Obchodného zákonníka.
Novela zavádza v § 67b aj osobitné povinnosti štatutárnych orgánov. Štatutárny orgán spoločnosti, ktorý zistil alebo s prihliadnutím na všetky okolnosti mohol zistiť, že spoločnosť je v kríze, je povinný v súlade s požiadavkami potrebnej odbornej alebo náležitej starostlivosti urobiť všetko, čo by v obdobnej situácii urobila iná rozumne starostlivá osoba v obdobnom postavení na jej prekonanie.
Novela zavádza pojem „plnenie nahradzujúce vlastné zdroje“. Takýmito plneniami sú úver, pôžička alebo iné obdobné plnenie, ktoré im hospodársky zodpovedajú, ak by boli poskytnuté spoločnosti v kríze od vymedzeného okruhu osôb, ako napr. člen štatutárneho orgánu, osoba ktorá má priamy alebo nepriamy podiel predstavujúci aspoň 5% na základnom imaní spoločnosti alebo hlasovacích právach v spoločnosti, tichý spoločník a iné osoby.
Počas obdobia, kedy sa spoločnosť nachádza v kríze, bude mať táto spoločnosť zákaz vrátiť plnenia nahradzujúce vlastné zdroje vrátane ich príslušenstva a zmluvných pokút. Tento zákaz platí aj vtedy ak spoločnosť už v kríze nie je, ale v dôsledku vrátenia plnenia by sa do krízy opätovne dostala, t.j. táto skupina veriteľov bude môcť byť uspokojovaná až vtedy, keď spoločnosť krízu prekoná.
V § 67j sa zavádza vyslovený zákaz vrátenia vkladov spoločníkov. Za vrátenie vkladu sa považuje aj plnenie bez primeraného protiplnenia, poskytnuté spoločnosťou na základe právneho úkonu dojednaného so spoločníkom alebo v jeho prospech, bez ohľadu na formu dojednania alebo platnosť. To platí rovnako pre plnenie spoločnosti poskytnuté z dôvodu ručenia, pristúpenia k záväzku, záložného práva, či inej zábezpeky poskytnutej spoločnosťou na zabezpečenie záväzkov spoločníka alebo v jeho prospech.
Súvisiace novelizácie
Zároveň si vás dovoľujeme upozorniť, že prostredníctvom novely boli novelizované ustanovenia aj iných súvisiacich predpisov ako napríklad zákona č. 300/2005 Z.z. Trestný zákon, zákona č. 71/1992 o súdnych poplatkoch a poplatku za výpis z registra trestov, zákona č. 461/2003 Z.z. o sociálnom poistení, zákona č. 530/2003 Z.z. o obchodnom registri , zákona č. 7/2005 Z.z. o konkurze a reštrukturalizácii atď.
Ako je to s jednoeurovými eseročkami?
Jednoeurové eseročky sú nateraz odložené na neurčito a stále platia minimálne limity na výšku základného imania pri s.r.o. vo výške aspoň 5.000 eur a pri akciovej spoločnosti aspoň 25.000 eur po tom ako Národná rada SR neprelomila veto prezidenta Andreja Kisku, ktorý veto zdôvodnil tým, že novelu by bolo potrebné ešte sprecizovať.
Mohli by vás zaujímať aj informácie o iných pripravovaných legislatívnych zmenách: